**1-мавзу. Процессуал муддатлар**

Режа:

1. Процессуал муддатлар тушунчаси ва турлари
2. Процессуал муддатларни белгилаш, ҳисоблаш, тугаши ҳамда ўтказиб юбориш оқибатлари
3. Процессуал муддатларнинг тўхтатилиши, тикланиши ва узайтирилиши

**1. Процессуал муддатлар тушунчаси ва турлари**

Қонун маъмурий ишлар нафакат тўғри, шу билан бир каторда қонунда белгиланган муддатларда кўрилишини ҳам назарда тутади.

Ўзбекистон Республикаси Олий суди Пленумининг 2018 йил 19 майдаги 15-сонли “Маъмурий ишларни кўришда биринчи инстанция суди томонидан процессуал қонун нормаларини қўллашнинг айрим масалалари тўғрисида”ги Қарорида ишни суд муҳокамасига тайёрлаш унинг ўз вақтида, ҳар томонлама ва тўғри кўриб чиқилишини ва ҳал қилинишини таъминловчи муҳим босқич ҳисобланиши ҳақида тушунтириш берилади.

Маъмурий судларда ишларни юритишда процессуал муддатларга риоя этиш суд ҳокимиятини амалга оширувчи барча босқичдаги судлар учун ҳам, ишда иштирок этувчи шахслар учун ҳам муҳим аҳамиятга эга. Ана шу нуқтаи назардан ишларни юритишни ўз вактида таъминлаш мақсадида процессуал муддатлар қонуний тарзда ифода этилган.

Ёдда тутинг!!!

**Процессуал муддатлар деганда** маъмурий судда ишларни кўриш ва ҳал қилиш билан боғлиқ процессуал ҳаракатларни амалга ошириш учун лозим бўлган вакт тушунилади. Мазкур муддатлар суд, ишда иштирок этувчи шахслар, одил судловни амалга оширишга кўмаклашувчи шахслар, шунингдек айрим ҳолларда ишда иштирок этмайдиган шахсларга нисбатан ҳам белгиланади.

Айрим манбаларда **процессуал муддатлар** деб, ишларни судда кўриш ва ҳал қилиш учун қонун билан белгиланган ёки суд томонидан тайинланган муддатларга айтилиши қайд этилган.

Ишларнинг ўз вақтида кўрилиши муҳим процессуал ҳаракатларни бажариш учун муайян процессуал муддатлар белгилаш билан таъминланади.

МСИЮтКнинг 116-моддасида “Процессуал ҳаракатлар ушбу Кодексда ёки бошқа қонунларда белгиланган муддатларда амалга оширилади, процессуал муддатлар белгиланмаган ҳолларда эса улар суд томонидан тайинланади” деб қайд этилган.

Адабиётларда таъкидланишича, процессуал муддатлар умумий ёки махсус нормада белгиланишига қараб уларни **умумий** ва **махсус** процессуал муддатлар турига ажратиш мумкинлиги таъкидланади.

Маъмурий судларда ишларни ишларни суд муҳокамасига тайёрлаш ариза (шикоят) кабул қилинган кундан бошлаб 5 кунлик муддатдан кечиктирмай амалга оширилиши лозим. Ундан ташкари, ишлар судда уд муҳокамасига тайёрлаш тўғрисидаги ажрим чиқарилган кундан эътиборан бир ойдан ошмаган муддатда тугалланиши **умумий процессуал муддатларга** мисол бўлади.

Айрим ҳолатларда ишларнинг моҳиятидан келиб чиқиб ушбу тоифадаги ишлар учун махсус муддатлар белгиланган бўлади. Масалан, сайлов комиссияларининг хатти-ҳаракатлари (қарорлари) устидан берилган шикоятларни кўриб чиқиш муддати МСИЮтКда аҳолида қайд этилган бўлиб, буни **махсус** **процессуал муддатлар** турига ажратиш мумкин.

Айрим манбаларда, процессуал муддатлар деб маъмурий судларда ишларни кўриш ва ҳал қилиш учун қонун билан белгиланган ёки суд томонидан тайинланган муддатларга айтилади.

1. **Процессуал муддатларни белгилаш, ҳисоблаш, тугаши ҳамда ўтказиб юбориш оқибатлари**

Иш кўриш билан боғлиқ бўлган процессуал муддатларнинг турлари тўғрисида шуни айтиш керакки, қонунда маъмурий ишларни кўришнинг умумий муддати бир ой деб белгиланган. Махсус муддатлар кўриладиган ишларнинг турларига қараб ҳар хил белгиланиши мумкин. Масалан, МСИЮтКнинг 142-моддасида белгиланишича, “Сайлов комиссиясининг хатти-ҳаракатлари (қарорлари) устидан берилган шикоят суд томонидан шикоят берилган кундан эътиборан **уч кундан** кечиктирмай кўриб чиқилиши, агар сайловга **олти кундан кам** вақт қолган бўлса, **дарҳол** кўриб чиқилиши лозим”лиги белгиланган.

Қонунда айрим процессуал ҳаракатларни бажариш учун ҳам аниқ муддатлар белгилаб ўтилган. Жумладан, суд ҳал қилув қарор ва ажримларининг нушаларини тарафларга ва учинчи шахсларга юбориш, суд топшириқлари, ижро босқичида тузилган келишув битими, ёзувдаги йўл қўйилган хатоларни ёки арифметик хатоларни тузатиш, ижро варақасининг дубликатини бериш тўғрисидаги кўриш ҳамда бошқа процессуал ҳаракатларни бажариш учун муддатлар белгиланган. Маъмурий органнинг, фуқаролар ўзини ўзи бошқариш органининг, улар мансабдор шахсларининг қарори, ҳаракати (ҳаракатсизлиги) устидан ариза (шикоят) билан судга мурожаат этиш учун ҳам муайян муддат белгиланган. Бу муддат давомида манфаатдор шахслар ўз ариза (шикоят) ларини беришлари мумкин (МСИЮтКнинг 186-моддаси).

Қонуний кучга кирган суд ҳужжатларини янги очилган ҳолатлар бўйича қайта кўриш учун асослар суд ҳужжати қабул қилинган пайтда мавжуд бўлган, лекин аризачига маълум бўлмаган ва маълум бўлиши мумкин бўлмаган, иш учун муҳим ҳолатлар очилган кундан эътиборан бир ойдан кечиктирмай берилиши мумкинлиги белгиланган.

Суднинг хусусий ажрими, баённома юзасидан ёзма фикр билдириш, қўшимча ҳал қилув қарори, апелляция ва кассация шикояти бериш (протест келтириш) муддати, янги очилган ҳолатлар бўйича ариза бериш, ҳал қилув қарорини қайтарма ижроси билан боғлиқ муддатлар МСИЮтКда кўрсатилган бўлиб, бевосита процессуал характердаги муддатлардир.

Суд аризаларининг камчиликларини тузатиш, далиллар келтириш учун ҳам муддатлар белгилайди. Ишнинг кўрилиши қолдирилгандан сўнг унинг янгидан кўрилиши учун муайян кун тайинланади.

Процессуал муддатлар одатда процессуал ҳаракатлар бажарилиши мумкин бўлган давр эътиборга олиниб, аниқ календар куни билан белгиланади. Шу билан бирга бошқача тарзда ҳам белгиланиши мумкин. Масалан МСИЮтКнинг 116-моддаси 2-қисмида кўрсатилганидек, Процессуал ҳаракатларни амалга ошириш муддатлари албатта юз бериши керак бўлган воқеа кўрсатилган аниқ календарь сана билан ёки вақтнинг ҳаракат амалга оширилиши мумкин бўлган даври билан белгиланиши кўрсатиб ўтилган.

**Йиллар** билан ҳисобланадиган процессуал муддат белгиланган муддатнинг охирги йилининг тегишли ойи ва кунида тугайди. **Ойлар** билан ҳисобланадиган процессуал муддат белгиланган муддатнинг охирги ойининг тегишли кунида тугайди. Агар ойлар билан ҳисобланадиган процессуал муддатнинг тугаши тегишли куни бўлмаган ойга тўғри келса, муддат шу ойнинг охирги кунида, масалан феврал ойининг 28 ёки 29 кунида, октабр ойининг 31 кунида тугайди. **Кунлар** билан ҳисобланадиган процессуал муддат белгиланган муддатнинг охирги кунида тугайди.

Масалан, агар туманлараро маъмурий суди 2023 йил 9 апрель кунида якуний қарор қабул қилган бўлса, унда апелляция шикоятининг охирги куни 2023 йил 9 май кунига тўғри келади, бу меҳнат кодексининг 208-моддасига асосан ишланмайдиган байрам кунлари ҳисобланиши сабабли, апелляция шикояти бериш учун бир ойлик муддат тугаши 2023 йил 10 майга тўғри келади.

Процессуал муддатларни ҳисоблашда ҳар йили қабул қилинадиган Ўзбекситон Республикаси Президентининг “Расмий саналарни нишонлаш даврида қўшимча ишланмайдиган кунларни белгилаш ва дам олиш кунларини кўчириш тўғрисида”ги Фармонига эътибор қаратиш лозим бўлади.

Бу муддатнинг охирги куни иш куни бўлмаган кунга тўғри келган ҳолларда, ундан кейин келадиган биринчи иш куни муддатнинг тугаш куни деб ҳисобланади. Бажариш учун муддат белгиланган процессуал ҳаракат муддатнинг охирги **куни** **соат йигирма тўртгача** бажарилиши мумкин.

Агар ариза (шикоят) ва бошқа ҳужжатлар почтага топширилган, электрон ҳужжат тарзида юборилган, тегишли органга ёхуд уларни қабул қилиб олиш ваколатига эга бўлган шахсга процессуал муддатнинг охирги куни соат йигирма тўртга қадар берилган бўлса, **муддат ўтказиб юборилган деб ҳисобланмайди.**

Агар процессуал ҳаракат бевосита судда ёки бошқа ташкилотда амалга оширилиши керак бўлса, муддат ушбу судда ёки ташкилотда иш куни тугаган ёхуд тегишли операциялар тугатилган соатда **тугайди.**

Ишда иштирок этувчи шахслар МСИЮтК ва бошқа қонунларда белгиланган процессуал муддатлар ёки суд томонидан тайинланган муддат ўтиши билан процессуал ҳаракатларни амалга ошириш **ҳуқуқини йўқотади**. Бу ҳолатда процессуал муддатларнинг ўтиши кўрсатилган шахсларни ўз зиммаларига юклатилган мажбуриятларни **бажаришдан озод қилмайди.**

Ўзбекистон Республикаси Олий суди Пленумининг 2019 йил 24 декабрдаги **24-сонли** “Маъмурий органлар ва улар мансабдор шахсларининг қарорлари, ҳаракатлари (ҳаракатсизлиги) устидан шикоят қилиш тўғрисидаги ишларни кўриб чиқиш бўйича суд амалиёти ҳақида”ги Қарорида маъмурий органлар ва улар мансабдор шахслари қарорлари, ҳаракатлари (ҳаракатсизлиги) устидан шикоят бериш тўғрисидаги ишларни кўришда, суд Ўзбекистон Республикаси Фуқаролик [кодексининг](http://lex.uz/docs/111189) **даъво муддати тўғрисидаги нормаларини қўллашга ҳақли эмас** ва фақат [МСИЮтК](http://lex.uz/docs/3527353) ҳамда тегишли ҳуқуқий муносабатларни тартибга солувчи қонунларда назарда тутилган муддатларгагина асосланиши керак тўғрисида ҳакида тушунтириш берилади.

Шунингдек, мазкур Пленум қарорининг 19-бандида Аризанинг қонун ҳужжатларида белгиланган муддатларни ўтказиб берилиши уни **қайтариш учун асос бўлмайди**. Бундай ҳолларда ариза иш юритишга қабул қилиниб, мазмунан кўриб чиқилиши лозим.

Суд ҳар бир иш бўйича аризачи томонидан қонун билан белгиланган судга мурожаат қилиш муддатларига риоя қилинганлигини аниқлаши, мазкур муддатлар бузилганда эса, манфаатдор шахс ушбу ҳолатга эътибор қаратганлигидан қатъи назар уларнинг ўтказиб юборилиши сабабларини муҳокама қилиши лозим.

Судга мурожаат қилиш муддатига риоя қилиниши масаласи ишни тўғри ҳал қилиш учун аҳамиятга эга ҳолат эканлиги сабабли, уни тиклаш ёки тиклашни рад этиш тўғрисидаги хулосалар, МСИЮтК 156-моддаси биринчи қисмининг 2-бандига кўра, суднинг ҳал қилув қарорида асослантирилиши лозим.

Агар судга мурожаат қилиш муддати ўтказиб юборилган ёки ўтказиб юборилган муддатни тиклаш суд томонидан рад этилган бўлса, аризани қаноатлантириш рад қилинади.

**Амалий мисол**

Аризачи “---” МЧЖ судга ариза билан мурожаат қилиб, аризасида жавобгар --- туман ҳокимлигига нисбатан --- туман ҳокимининг 2021 йил 31 июлдаги 39-3-49-Q/21-сонли қарорини ҳақиқий эмас деб топишни сўраган.

Аниқланишича, “----” МЧЖга ---- туман ҳокимининг 2021 йил 17 февралдаги 103-қарори билан --- тумани “Мустақиллик” ФХХУ ҳудудида “---” МЧЖга тегишли 274-контуридаги 0,8 га қурилиш ости ер майдонида берилган. ----- туман ҳокимининг 2021 йил 31 июлдаги 39-3-49-Q/21-сонли қарори билан туман ҳокимининг 2021 йил 17 февралдаги 103-сонли қарори бекор қилинган. Туман ҳокимининг ушбу қарори бекор қилинишига ----туман прокуратурасининг 2021 йил 21 июндаги 10.2/06-21-сонли протести асос бўлган.

Иш бўйича аризачи “---” МЧЖ раҳбари Х.Х. суд мажлисида берган тушунтиришида 2021 йил август ойининг бошларида --- туман ҳокимининг 2021 йил 31 июлдаги 39-3-49-Q/21-сонли қароридан хабар топганлигини баён қилган.

Шунингдек, жавобгар ишончли вакили А.У. ўз тушунтиришида “---” МЧЖ туман ҳокимининг 2021 йил 31 июлдаги 39-3-49-Q/21-сонли қароридан 2021 йил август ойи бошларида хабар топганлигини, чунки, аризачи “---” МЧЖга туман ҳокимининг ушбу қарори нусхасини 2021 йил 03 август куни почта хизмати орқали RD138879839UZ рақамли квитанция билан юборганлигини, бироқ аризачи шу кунга қадар судга қарорга нисбатан шикоят бермаганлигини, аризачи ---- туман ҳокимининг 2021 йил 31 июлдаги 39-3-49-Q/21-сонли қарорига нисбатан шикоят бериш муддатини ўтказиб юборганлигини билдириб, даъво муддатини қўллаб келтирилган аризани рад қилишни сўради.

Мазкур ҳолатда аризачи “----” МЧЖ раҳбари Х.Х.га --- туман ҳокимининг 2021 йил 31 июлдаги 39-3-49-Q/21-сонли қарори 2021 йил август ойида маълум бўлса-да, судга белгиланган уч ойлик (ҳозир олти ой) муддатда мурожаат қилмасдан даъво қилиш муддатини узрсиз сабабларга кўра ўтказиб юбориб, судга орадан 1 йил, 4 ойдан сўнг 2022 йил 22 декабрь куни мурожаат қилган.

Бундай ҳолатда, Ўзбекистон Республикаси МСИЮтКнинг 186-моддаси 1-қисми ҳамда Ўзбекистон Республикаси Олий суди Пленумининг 2019 йил 24 декабрдаги 24-сон Қарорининг 19-банди талабларига кўра судга мурожаат қилишнинг уч (ҳозир олти) ойлик муддати ўтказиб юборилганлиги сабабли, аризани қаноатлантириб бўлмайди.

Юқорида кўрсатиб ўтилган асосларга кўра суд, аризачи “----” МЧЖнинг жавобгар ---- туман ҳокимлигига нисбатан ---- туман ҳокимининг 2021 йил 31 июлдаги 39-3-49-Q/21-сонли қарорини ҳақиқий эмас деб топиш ҳақидаги шикоят аризасини қаноатлантиришдан рад қилишни лозим топган.

**3. Процессуал муддатларнинг тўхтатилиши, тикланиши ва узайтирилиши**

Иш юритиш тўхтатиб турилиши билан барча ўтиб кетмаган процессуал муддатларнинг ўтиши тўхтатиб турилади. Иш юритиш тикланган кундан эътиборан процессуал муддатларнинг ўтиши давом этади.

Ишнинг тўхтатилиши билан ҳануз ўтмаган ҳамма процессуал муддатларнинг ўтиши ҳам тўхтатилади. Бу ҳолда муддат тўхтатилишининг бошланғич пайти ишининг тўхтатилиши тўғрисидаги ажримнинг чиқарилиши ёки кучга кириши вақти бўлмасдан, балки ишнинг тўхтатилиши учун асос бўлган ҳолатларнинг вужудга келиши факти ҳисобланади.

Ишнинг юритилиши қайтадан бошланган кундан эътиборан процессуал муддатларнинг ўтиши давом этади. Ишда иштирок этувчи шахслар қонунда белгиланган муддатни суд узрли деб топган сабаблар билан ўтказиб юборган бўлсалар, бу муддат тиклаб берилиши мумкин.

Яъни суд МСИЮтКда ва бошқа қонунларда белгиланган, ўтказиб юборилган процессуал муддатни, агар у ўтказиб юборилиш сабабларини узрли деб топса, ишда иштирок этувчи шахснинг аризасига кўра тиклашга ҳақли.

Муддатнинг ўтказилиши сабаби ишнинг конкрет ҳолатларига қараб, суд томонидан узрли деб топилиши мумкин. Чунончи, даъвогар ёки жавобгар учун оғир ҳолатларнинг юз бериши (бемор бўлиши, яқин кишиларнинг ўлими ёки касал бўлиши ва шу каби ҳолатлар) суд томонидан узрли сабаблар деб топилади. Шунингдек хизмат сафарида бўлиш ҳам муддатнинг ўтказилишида узрли сабаб деб топилиши мумкин. Суд бундай ҳолларда ишда иштирок этувчи шахсларнинг ўтказилган муддатни тиклаш тўғрисидаги аризасида кўрсатилган ҳолатларнинг қанчалик узрли бўлишини ҳам эътиборга олади. Муддатнинг тикланиши тўғрисидаги суднинг ажрими тегишли равишда асослантирилган бўлади.

Ишда иштирок этаётган шахслар учун апелляция бериш муддатини ўтказиб юборишнинг асосли сабаблари, хусусан, қуйидагиларни ўз ичига олиши мумкин:

апелляция шикояти берган шахснинг шахсияти билан боғлиқ ҳолатлар (масалан, оғир касаллик, ночор ҳолат ва бошқалар).;

суд муҳокамаси тугаган суд мажлисида иштирок этмаган шахснинг суд қарорининг нусхасини олиши апелляция муддати тугаганидан кейин ёки ушбу муддат тугашидан олдин қолган вақт иш материаллари билан танишиш ва асосли апелляция шикояти тақдим этиш учун етарли бўлмаганда;

биринчи инстансия суди томонидан суд қарори устидан шикоят қилиш тартиби ва муддатини тушунтирмаслик ёки суд қарорида кўрсатилмаганлиги;

суд томонидан қарори тўлиқ матни тузиш кечиктирилиши ёки суд қарорининг нусхасини ишда иштирок этаётган, аммо суд муҳокамаси тугаган вақтда суд мажлисида бўлмаган шахсларга юбориш муддатига риоя қилмаслик, агар бунинг оқибатида апелляция шикоятини тақдим етиш ёки топширишнинг иложи бўлмаса.

Айрим хорижий давлатлардан апелляция бериш муддатини ўтказиб юборишнинг асоссиз деб топиш ҳолатларини ҳам кузатиш мумкин. Масалан Россия федерацияси қуролли кучлари Пленумининг "Судлар томонидан фуқаролик процессуал қонунчилиги нормаларини қўллаш тўғрисида"ги Қарорининг 8-банди “Юридик шахслар учун апелляция шикояти муддатини ўтказиб юборишнинг асосли сабаблари сифатида ташкилот вакилининг хизмат сафари ёки таътилда бўлиши, ташкилот раҳбарининг ўзгариши ёки хизмат сафари ёки таътилда бўлиши, ташкилот штатида юрист йўқлиги ва бошқалар каби ҳолатлар кўриб чиқилиши мумкин эмас” деб белгиланган.

Бугунги кунда миллий қонунчилиги процессуал муддатларни ўтказиб юборишнинг асосли ёки асоссиз сабаблари деб топилиши мумкин бўлган ҳолатлар. Назарда тутилмаган. Шу сабабли процессуал муддатларни тиклаш масаласи суд (судья)ларинг ихтиёрида деб айтиш мумкин.

Ўтказиб юборилган муддатни тиклаш тўғрисидаги ариза процессуал ҳаракат қилиниши ёки ҳужжат топширилиши лозим бўлган судга берилади.

Ўтказиб юборилган процессуал муддатни тиклаш тўғрисида ариза бериш билан бир вақтда муддат қайси ҳаракатга нисбатан ўтказиб юборилган бўлса, ўша ҳаракат қилиниши лозим ёки муддат қайси ҳужжатга нисбатан ўтказиб юборилган бўлса, шу ҳужжат берилиши мумкин.

Ўтказиб юборилган процессуал муддатни тиклаш ҳақида ёки тиклашни рад этиш тўғрисида ажрим чиқарилади. Процессуал муддатни тиклашни рад этиш тўғрисидаги ажрим устидан шикоят қилиниши (протест келтирилиши) мумкин.

Суд томонидан тайинланган процессуал муддатлар ишда иштирок этувчи шахснинг аризаси бўйича шу суд томонидан узайтирилиши мумкин. Процессуал муддатнинг узайтирилиши бу муайян процессуал ҳаракатлар қилиш учун янги муддатнинг тайинланишидир, суд томонидан тайинланган муддатларгина узайтирилиши мумкин.